
A tanulmányi alapú ösztöndíjak motivációs hatásai a Budapesti Corvinus Egyetemen

Dolgozatunkban arra a kérdésre keressük a választ, hogy a Budapesti Corvinus Egyetem tanulmányi alapú ösztöndíjaival, elsősorban a Tanulmányi Ösztöndíjjal mennyire elégedettek a hallgatók, illetve miként hatnak azok a motivációjukra, erőfeszítéseikre. Kutatásunk célja bemutatni a megújult tanulmányi ösztöndíjrendszer kapcsolatát az egyes szakok átlagaival, illetve a hallgatók motiváltságával.
Kutatási kérdésünk megválaszolásához a nemzetközi és hazai szakirodalom, és a működő ösztöndíjrendszerek alapján meghatároztunk alternatív ösztöndíjtípusokat. Ehhez figyelembe vettük a BCE korábbi ösztöndíjrendszere mellett az ELTE, a BME és más egyetemek rendszereit. Az ösztöndíjak hatásáról a szakirodalom több helyen is megállapítja, hogy elsősorban a jobb anyagi helyzetű diákok részesülnek belőle. Az ösztöndíjak motiváló hatását vizsgáló tanulmányok eredményei ellentmondásosak, a kutatások egy része a hallgatók nem szerint eltérő hozzáállását is kimutatta.
A hallgatók hozzáállásáról az egyetemen kérdőíves felméréssel szereztünk információt, az alapszakos hallgatókat, illetve az osztatlan képzés első három évfolyamát tekintve mintának. A kérdőív segítségével kinyert adatokból OLS-regressziós modellt építettünk a szignifikáns változók meghatározásának céljából, hogy feltárjuk a diákok motivációit. Megvizsgáltuk az ösztöndíjrendszer eredményességét a hallgatók szöveges értékelései alapján is. Előzetes hipotézisünk az volt, hogy a Tanulmányi Ösztöndíjat elsősorban a jobb eredményű hallgatók tekintik motiválónak, míg a rosszabb átlaggal rendelkezők elégedetlenek azzal.
A kérdőív igazolta hipotézisünket, a kutatásunk alapján a hallgatók elégedettsége az időben közelebbi ösztöndíjuk összegétől, a finanszírozási formától, más ösztöndíjak hatásaitól, illetve a szakon belüli együttműködéstől függ. A hallgatók nemek szerinti bontását vizsgálva megállapítottuk, hogy a Tanulmányi Ösztöndíj női hallgatókra kisebb motivációs hatással bír. A hallgatók szociális helyzetéről csak közvetett információkkal rendelkeztünk, ezek nem erősítették meg a korábbi kutatásokat.
Jel-klasszifikáció: I22, H75 I24



